Imtella' Jannar 10, 2021 Twieldet b'diżabilità intellettwali, iżda meta ddoqq il-pjanu toħlom li tista' ssir popolari u jkollha kunċert tagħha. Elaine Żammit għandha 33 sena, u d-diżabilità ma twaqqfahiex milli toħlom, u tkun ferħana kważi l-ħin kollu. Elaine Żammit għandha 33 sena, u għandha karattru li jimla dar bil-ferħ, għax tħobb iddaħħaq, tħobb tkanta u tferraħ lin-nies ta' madwarha. Omm Elaine, Mary Louise, qaltilna li kien biss sitt snin ilu meta waqt li kienet fiċ-ċentru ta' matul il-jum fi Fleur De Lys, l-għalliema ndunaw li Elaine qed iddoqq il-pjanu b'melodija perfetta, tant li l-mużika ħasbuha rrekordjata. "Kif smajtha, tarli kollox mar-riħ li kienu qaluli, u tibda tħoss it-tama ġo fik." Elaine qaltilna li minħabba l-Covid spiċċat magħluqa d-dar ma' ommha, u tħoss wisq il-fatt li ma tistax tara lil sħabha taċ-ċentru. "Ħassejtni vera ddispjaċuta u mweġġa'," fissret Elaine. Meta tkun fuq il-pjanu, Elaine tinsa kollox, u tħossha fis-seba' sema. "Inkun ferħana u kuntenta u nħoss u nibda nħoss il-kuntentizza u lil Ġesu qiegħed f'qalbi." Tmintax -il sena ilu Elaine tilfet lil missierha, u allura għal ommha kienet ferm iktar diffiċli li trabbi lil bintha waħidha għal dan iż-żmien kollu. Iżda qalet li bintha ttiha ferħ kbir għax ma taqta' qalbha minn xejn. "Dawn it-tfal imħabba kbira għandhom u huma jgħallmuk mhux int tgħallimhom." Bejn melodija u oħra fuq il-pjanu, u fl-għożża ta' ommha, minkejja l-isfidi li tagħti l-ħajja, Elaine tħares 'il quddiem b'pożittività u qed toħlom li l-Covid tispiċċa darba għal dejjem biex terġa' tingħaqad ma' sħabha.